物理學係一門純科學（Pure science）－即係話佢嘅目的係在於探索大自然嘅奧秘，揾出大自然嘅法則－而唔係應用科學（Applied science）。同時，物理學重係純科學之中嘅基礎科學（Fundamental science）－佢所研究嘅變數（好似速度、時間等）係宇宙入面所有嘅嘢共享嘅，所以佢發現嗰啲理論同定律會適用喺宇宙嘅所有嘢嗰度，亦即係話其他自然科學－好似係化學、地球科學、太空科學、生物學－研究嘅對象都會遵守物理定律，但係呢啲學科嘅理論同定律就多數唔會適用喺物理學研究嘅嘢。例如係化學咁，佢研究物質嘅性質、結構、同埋化學反應。物質結構嘅形成係因為粒子同粒子之間彼此嘅相互作用－所以能量守恆、動量守恆、同電荷守恆等嘅物理定律控制咗物質嘅性質同化學反應，而唔係後者控制前者。所以化學上嘅研究一般都認為對於物理研究嚟講唔多重要。